CELEX: 32017D1239
Language: sk
Date: 2017-07-06 00:00:00
Title: Vykonávacie rozhodnutie Komisie (EÚ) 2017/1239 zo 6. júla 2017 o uznaní Etiópie podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2017) 4555] (Text s významom pre EHP )

8.7.2017   
            
            
               SK
            
            
               Úradný vestník Európskej únie
            
            
               L 177/43
            
         VYKONÁVACIE ROZHODNUTIE KOMISIE (EÚ) 2017/1239
   zo 6. júla 2017
   o uznaní Etiópie podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   
      
         [oznámené pod číslom C(2017) 4555]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdením uznať príslušné osvedčenia o spôsobilosti alebo o odbornej spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie o normách výcviku, kvalifikácie a strážnej služby námorníkov z roku 1978 (ďalej len „dohovor STCW“).
            
         
               (2)
            
            
               Luxembursko požiadalo listom z 9. januára 2014 a Cyprus listom z 5. novembra 2014 o uznanie Etiópie. Po prijatí týchto žiadostí sa Komisia obrátila na etiópske orgány s úmyslom posúdiť systém ich prípravy a osvedčovania, a tým overiť, či Etiópia spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Komisia vysvetlila, že uvedené posudzovanie bude vychádzať z výsledkov zisťovacej kontroly, ktorú vykonajú odborníci z Európskej námornej bezpečnostnej agentúry (ďalej len „agentúra“) v Etiópii.
            
         
               (3)
            
            
               Na základe výsledkov kontroly, ktorá sa uskutočnila v októbri 2015, Komisia vykonala posúdenie systému prípravy a osvedčovania v Etiópii. V rámci tohto posúdenia Komisia identifikovala viaceré oblasti, ktorým musia etiópske orgány venovať primeranú pozornosť, vrátane nedostatkov týkajúcich sa schvaľovania programu a kurzov, prípravy na palube a osvedčovania a potvrdenia.
            
         
               (4)
            
            
               Etiópske orgány predložili dobrovoľný plán nápravných opatrení v máji 2016 a doplnili ho v júli, októbri a decembri 2016.
            
         
               (5)
            
            
               Konkrétne Etiópia prijala novú legislatívu na riešenie nedostatkov, ktoré sa zistili počas posúdenia Komisie, týkajúcich sa vnútroštátnych ustanovení a aktualizovala postupy riadenia kvality vo svojich administratívnych inštitúciách, ako aj inštitúciách námorného vzdelávania, a rovnako tak aj študijné programy a programy prípravy v inštitúciách námorného vzdelávania.
            
         
               (6)
            
            
               Na základe všetkých dostupných informácií Komisia dospela k záveru, že etiópske orgány prijali opatrenia s cieľom zosúladiť etiópsky systém prípravy a osvedčovania námorníkov s požiadavkami dohovoru STCW vrátane poskytovania príslušného listinného dôkazu.
            
         
               (7)
            
            
               V apríli 2017 Komisia poskytla etiópskym orgánom hodnotiacu správu, ktorá vychádza z výsledkov kontroly z októbra 2016 a v ktorej sa zohľadnil aktualizovaný plán nápravných opatrení.
            
         
               (8)
            
            
               Zo záverov posúdenia vyplýva, že Etiópia spĺňa požiadavky dohovoru STCW a že vyriešila všetky zistené nedostatky, pričom prijala primerané opatrenia na zabránenie podvodom pri osvedčovaní.
            
         
               (9)
            
            
               Správa o výsledkoch posúdenia bola doručená členským štátom.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Etiópia uznáva, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 6. júla 2017
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 323, 3.12.2008, s. 33.